Калі Ціт Чарняк вярнуўся з фронту ў родную вёску Вялікая Лотва Ляхавіцкага раёна, на месцы сваёй хаты ён убачыў папялішча. Гітлераўцы, адступаючы, спалілі ўвесь яго двор і хаты многіх аднавяскоўцаў. Яго жонка з чатырма дзецьмі жыла ў маленькай зямлянцы. Жыхары вёскі, узяўшыся за будаўніцтва новых дамоў, дружна памаглі Ціту Чарняку, які ў баях з ненавіснымі фашыстамі стаў інвалідам. Вялікае свята – гадавіну вызвалення Беларусі – Ціт Чарняк адзначыў у новым прасторным доме. За год свабоднай працы ў Ляхавіцкім раёне пабудавана 1420 дамоў. Добра ідзе будаўніцтва таксама ў Івянецкім, Дзятлаўскім, Стаўбцоўскім раёнах.